ชงเอสเอ็มอีแบงก์หลุดแผนฟื้นฟู
เตรียมเสนอ คนร.ให้เอสเอ็มอีแบงก์หลุดแผนฟื้นฟู รัฐวิสาหกิจเร่งลงทุน 2 เดือน เบิกจ่ายเพิ่ม 32%
29 ต.ค. 2565

โพสต์ทูเดย์ - เตรียมเสนอ คนร.ให้เอสเอ็มอีแบงก์หลุดแผนฟื้นฟู รัฐวิสาหกิจเร่งลงทุน 2 เดือน เบิกจ่ายเพิ่ม 32%
นายเอกนิติ นิติทัณฑ์ประภาศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) กล่าวถึงความคืบหน้าแผนฟื้นฟูของรัฐวิสาหกิจที่มีปัญหา 7 แห่ง ว่า ในวันที่ 9 ม.ค. 2560 จะรายงานให้คณะกรรมการนโยบายรัฐวิสาหกิจ (คนร.) หรือซูเปอร์บอร์ด รับทราบความคืบหน้า โดยจะเสนอให้ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ ออกจากแผนฟื้นฟู เนื่องจากมีฐานะดีขึ้น ปีนี้มีกำไร 1,500 ล้านบาท หนี้ที่ไม่ก่อให้เกิดรายได้ (เอ็นพีแอล) ลดลงเหลือ 1.6 หมื่นล้านบาท จาก 3 หมื่นล้านบาทช่วงก่อนเข้าแผนฟื้นฟูและมีเอ็นพีแอลจากการปล่อยสินเชื่อใหม่ในปีนี้เพียง 2% ซึ่งอยู่ในกรอบของแผน
ด้านบริษัท การบินไทย การดำเนินงานมีกำไรถึงจะไม่มาก แต่มีแนวโน้มดีขึ้น และมีการปรับปรุงระบบภายใน เช่น ระบบการขายตั๋วผ่านอินเทอร์เน็ตเพิ่มขึ้น 20% จากเดิมน้อยมาก มีการปรับปรุงบริการบนเครื่องบิน ขณะที่แผนฟื้นฟูของบริษัท ทีโอที กับบริษัท กสท หรือ แคท ได้ตั้งบริษัทลูก 3 แห่ง เพื่อบริหารจัดการทรัพย์สิน คือ 1.บริษัทโครงข่ายบรอดแบนด์ภายในประเทศ (NBN CO) 2.บริษัทโครงข่ายระหว่างประเทศ (NGN CO) และ 3.บริษัทศูนย์ข้อมูลอินเทอร์เน็ต (IDC CO)
สำหรับการเบิกจ่ายงบลงทุนของรัฐวิสาหกิจเดือน พ.ย. 2559 มีการเบิกจ่ายรวม 2.6 หมื่นล้านบาท เพิ่มขึ้น 36% รวม 2 เดือน ในปีงบประมาณ 2560 (เดือน ต.ค.-พ.ย. 2559) เบิกจ่าย 4.27 หมื่นล้านบาท เพิ่ม 32% และคาดว่า ทั้งปี 2559 จะเบิกจ่ายได้ 2.4 แสนล้านบาท เพิ่มขึ้น 10% ส่งผลดีต่อการกระตุ้นเศรษฐกิจท้ายปี